정조 0년
丙申四月二十五日辰時。上詣內兵曹。親鞫入侍時。左承旨洪國榮。右承旨李秉鼎。左副承旨徐有慶。右副承旨申大升。同副承旨李商巖。假注書李商球。事變假注書尹九宗。記事官白光澤朴祐源。判府事李溵。右議政鄭存謙。判義禁鄭弘淳。同義禁沈墢趙㻐。問事郞廳徐有防李秉模金履正沈有鎭沈豊之柳義養李顯永。大司諫宋翼彦。司諫李獻慶。獻納李謙彬。執義李重馥。掌令尹長烈尹在醇。持平尹尙東。正言姜忱。刑房都事李弘源洪景厚。文書色都事南殷老趙亨逵。以次侍立訖。上具布裹白笠布袍。乘素輿。由崇政殿出建明門。轎前下敎曰。洪奉朝賀傳諭例備兼春秋進去。上至內兵曹。降輿入小次。下敎曰。問郞持草紙入侍。秉模持草紙進前。上命書問目訖。上出御帳殿。大臣以下諸臣。以次進伏。上曰。罪人具庠上之。旣上。秉模讀問目。又釋其意而諭之。庠口供訖。上曰。何與載興說相反也。上顧謂秉鼎曰。持具庠書札以來。秉鼎取書以進。上曰。汝以讀文字之罪人。至死不變之說。何用於此等處乎。庠口供訖。請與載興面質。上曰。面質前。眞贓盡露。將何以爲之。上又敎曰。所謂時輩自作一局云者。時輩謂誰。而一局何謂也。庠口供。有驚聞等語。上曰。語可驚則驚聞而已。何與亂逆相謀耶。載興非凶徒而何。庠口供以爲。載興於渠。爲外叔云云。上曰。外叔則以外叔知之而已。何與之綢繆乎。上又敎曰。旣非疏事。則胡大事。而汲汲書通乎。此豈非逆謀之彰露者乎。庠口供訖。又請與面質。上曰。問于載興而若有之。汝當罪上添罪矣。上又敎曰。罪人姑下之。上入小次後下敎曰。藥房提調副提調入侍。提調徐命善。副提調洪國榮。假注書李商球。記事官白光澤朴祐源以次進伏訖。上招謂刑房承旨曰。載興不可與庠同。問目善出之事。傳于大臣。秉鼎曰。載興問目。使委官爲之乎。上曰。然矣。上曰。同義禁鄭一祥改差。口傳差出。出榻敎上曰。惠慶宮進服蘇葛茶一貼。更爲前入。出榻敎上曰。首醫持童便入侍。首醫方泰輿持童便進前。上進御訖。仍下敎曰。左相修理幾盡爲之乎。知入。賤臣承命出來。入奏曰。姑未盡爲云矣。上命書傳敎曰。摠護使殯殿修理後。來參鞫坐事。遣吏官傳諭于左議政上出御帳殿。仍下敎曰。罪人載興上之。上曰。同義禁李碩載牌招。先入侍後謝恩。出榻敎上曰。問郞李普溫代。以鄭元始差定。出榻敎罪人載興上之。有防讀問目。又釋而諭之。載興口供訖。上曰。何與頃者之言不同乎。上又敎曰。載興旣承款。別無更問之事。而頃者已告之言。言之何難。載興口供。有虛頭潤色等語。上招秉鼎。傳敎于罪人曰。汝見疏而挽止。猶有知情不告之罪。況潤色之乎。載興口供以爲。東讓勃然變色。爲人妄毒。故不得已改給云云。上曰。如許凶疏。死且不爲。豈以人之勃然變色而改給之乎。當捧結案。而姑問徒黨。欲知窩窟。汝旣云但與東讓爲之。則又何與庠書札綢繆乎。仍下敎曰。載興施刑。上曰。庠書所謂義理云者。及時輩自作一局等語。逐條問之。上仍入小次。有防秉模進伏窓外。口奏載興供說。上曰。龍仁何遠而不聞聽政消息乎。況徐命善疏。出於昨冬。聽政卽在其後。汝所謂不聞聽致消息。而但聞徐疏消息云者。其果成說乎。以此發問。上又招問郞下敎曰。附時趨勢云者。指何事也。以此又爲發問。載興口供訖。上出御帳殿。下敎曰。徐命善疏事。勿復提說。而但以與庠綢繆之狀直告。載興口供。有久不見具庠。又不知書札語意等語。上曰。勸杖。載興準次後。上曰。載興下之。壽賢上之。秉模讀問目訖。又釋而諭之。上曰。詳細諭之。同義禁李碩載。問郞鄭元始。以次追入進前。上曰。雨勢如此。侍衛及軍兵。皆雨具。徽之進別雲劍望。上落點後。命宣傳官。持標信開門納之。別雲劍金用謙入侍帳殿。上曰。十餘年前事。汝能知之乎。壽賢口供。以爲全然忘却云云。上曰。予有錄置者。不必問汝。而問汝者。欲以汝說憑準也。所謂朝士。一一直告。壽賢口供以爲。初無與朝士相通之事。而只爲興祿所誤。果有所奏。而到今年久。不能記得云云。上曰。興祿已死。故汝敢如是耶。興祿卽汝。汝卽興祿。焉敢發明也。所謂朝士一一直告。壽賢口供訖。上曰。南人少論五六人。從實直告。壽賢口供。以爲宋載經金尙默沈履之云云。履之趨出。上曰。沈履之何爲出去乎。其令入侍。上曰。妖惡矣。汝之其時所奏。豈此人乎。上又敎曰。汝不聞南漢北漢不漢黨之說乎。仍顧謂侍臣曰。南漢北漢不漢黨云者。以其不入於南黨北黨之謂也。上曰。汝之所親士夫告之。壽賢口供。以爲往來興祿家時。見睦祖煥在矣。上曰。豈一睦哥而已哉。上又敎曰。汝若直告。則予當活汝矣。弘淳進前。奏曰。壽賢豈可活之罪人乎。俄者下敎。亟命還收焉。秉鼎有慶又齊聲。奏曰。壽賢決不可容貸。請還收成命焉。弘淳又奏曰。壽賢所告人。盡爲發捕。何如。秉鼎曰。判義禁之言非矣。聖明俯燭其奸情。旣有此洞諭。則豈因其亂招。盡爲發捕乎。上曰。然矣。仍下敎曰。勸杖。上曰。興祿家往來人。皆已綻露於諸賊之招。汝雖欲欺罔。其可得乎。壽賢以爲趙政承之子趙哥。而不能記名矣。上曰。名雖不記。官則可記。今爲何官乎。上又敎曰。其說勿爲之。趙哥之外。豈無他人乎。其盡告之。上顧問兵曹參議李得臣曰。趙璐鎭爲洗馬時。爾亦在桂坊乎。得臣奏曰。臣則其時不在桂坊矣。壽賢口供。以爲有李哥名鎭字。而中間一字忘之矣。上曰。忘之云者。詐也。旣知其姓。又記鎭字。則中間一字之竝告。何難之有乎。壽賢口供訖。上曰。朴志源以輔德。書心箴贊於屛風時。爲司禦者乎。壽賢口供訖。上曰。李守鎭發捕。上命書傳敎曰。雨勢如此。摠護使畢役後。除肅拜入侍。上曰。其時所奏某相因某名士居間。得爲政承云者。誰也。壽賢口供訖。上曰。政承則已故之大臣。勿說。其名士告之。仍顧謂侍臣曰。某相之卜相。出自宸衷。而所謂名士者。自以爲居間之功矣。上又下敎曰。已死之名士。汝何畏而不告乎。壽賢口供。以爲李昌任矣。上曰。旣告名士。主張者。薦擧者。竝告之。壽賢口供訖。上曰。南人少論五六人。皆告之。上又曰。興祿曾所奏者。亦告之。壽賢口供訖。上曰。爛漫謀議者。豈有忘之之理乎。汝以興祿之斃。而敢如是乎。壽賢口供訖。上曰。崔益男事。汝何以告之乎。上又下敎曰。李昌任旣告之。則何許人告之。而何許人終不告之乎。仍下敎曰。勸杖。壽賢準二次後。上曰。姑下之。上入小次。上曰。大臣入侍。判府事李溵。右議政鄭存謙。右副承旨申大升。假注書李商球。記事官白光澤朴祐源以次進伏訖。上顧謂右相曰。卿其出守鎭問目。而必以許多鎭字中。罪人之招。何以獨及於汝爲問。可也。大升奏曰。洪奉朝賀書啓來到矣。上曰。置之。諸臣以次退出。罪人守鎭拿來。禁府都事呈囚單。上出御帳殿。仍命問郞。持草紙入侍。上曰。襯身文書。亦搜來乎。仍命金吾諸堂。與諸承旨兩司諸臣。同爲考閱。又下敎曰。不緊文書。出給。可也。大臣出問目未訖。上曰。此罪人當掩而問之矣。存謙曰。已書締結宦寺等語。其改之乎。上曰。改之。可也。仍口授數句。有防書問目訖。上曰。罪人守鎭上之。秉模讀問目。又釋而諭之。守鎭口供訖。上曰。汝締結宦寺之狀。雖非妖宦之招。汝在桂坊時。使宦寺流入言語。俾予聽之者。不知幾番。汝焉敢隱諱乎。守鎭口供訖。上曰。予在沖年時。雖微細事。汝必使興祿輩。流入言語。豈敢曰。不知乎。守鎭口供。以爲渠之戚屬。有與鄭厚謙連姻往來者。故渠常戒之云云。上曰。往來厚謙家。何如締結宦寺。而汝常戒之乎。上又敎曰。明白已知之事。如是抵賴。豈非欺君罔上乎。守鎭口供。有載翰要渠見相者等說。上曰。甚詐矣。汝之平日議論。若異於趙哥。則豈有援引之理乎。守鎭口供。以爲議論不知旨何事云云。上曰。今番凶疏。謀議之謂也。守鎭口供訖。上曰。非汝締結。則妖宦何以知之。非汝綢繆。則凶徒何以援引乎。守鎭口供。有刳腹自明等語。上曰。刳腹何爲。汝之心肝。予所洞燭矣。守鎭請與壽賢頭面。上顧問大臣與諸承旨曰。使之面質。何如。諸臣同聲奏曰。似好矣。上召兩司陳所懷。翼彦獻慶謙彬忱重馥長烈在醇尙東。進前奏曰。平問之下。終不承款。嚴訊得情。斷不可已也。弘淳曰。罪人之千言萬語。都是一說。別無更問之端矣。上曰。勸杖。仍下敎曰。予自沖年所知之事。而汝謂宦寺之誣招乎。予每有一訊之心。而汝敢以興祿之死。如是抵賴乎。上又下敎曰。汝欲杖斃。則納杖斃侤音。上命大升。讀洪奉朝賀書啓。大升讀奏訖。上曰。頃者傳諭事變假注書進去乎。大升曰。卽今事變則尹九宗也。上曰。朴忠煥進去矣。上曰。都事誰也。有慶曰。李弘源也。上曰。年少矣。有慶曰。然矣。守鎭準次後。上曰。罪人下之。上曰。殯殿修理都監堂上爲之。摠護使入侍。上入小次。上曰。大臣藥房提調入侍。左議政金尙喆。提調徐命善。左承旨洪國榮。假注書李商球。記事官白光澤朴祐源。以次進伏訖。上曰。山陵奉審則。何如。尙喆曰。今番裁穴處。比前裁穴處。當中爲之。而土色亦與前裁穴處。無異矣。上命諸臣退出。上出御帳殿。仍下敎曰。壽賢上之。上曰。俄者。予發端然後。汝乃納招。而其中魁首李萬軾。何不告之乎。又下敎曰。汝所交通士夫。盡爲告之。壽賢抵賴良久。口供曰。趙宗鉉也。上顧謂大臣曰。予以此終日用心矣。尙喆溵曰。宗鉉尤無狀矣。秉鼎曰。不意宗鉉之如此無狀矣。上曰。宗鉉之父誰也。壽賢口供。以爲趙雲逵也。上曰。無更問之事。罪人下之。上曰。宗鉉何以爲之乎。以禁推例拿囚。何如。尙喆曰。何可以禁推例拿囚乎。請命依格式拿來。秉鼎有慶齊聲奏曰。宗鉉旣出於逆招。獄體至嚴。王法至重。豈可遽用寬典乎。翼彦獻慶謙彬忱重馥長烈在醇尙東趨入進前。齊聲奏曰。請罪人趙宗鉉。依例發捕。秉模有防亦進伏奏曰。王法不可以低昂。請命急速發捕。上卽命發捕。上曰。罪人萬軾上之。秉模讀問目。又釋以諭之。上曰。汝於李鳳徵。族屬爲何。萬軾口供。以爲四寸孫矣。上又下敎曰。汝父何以杖斃。又何以伸冤乎。萬軾口供訖。上曰。予在沖年時。聽汝名於兩宦者。非一二。須勿隱諱。若隱諱。則當用欺君罔上之律矣。萬軾口供。以爲初不知興祿死生。且以金壽賢爲金應賢。上曰。妖惡矣。汝豈不知壽賢。而以曾行裨將之金應賢。爲壽賢乎。上又下敎曰。予之錄置汝名者。今已十餘年矣。汝尙敢隱諱乎。仍命勸杖。萬軾口供。請面質曰。面質而與一宦知面。則當伏正刑矣。上曰。汝以一宦之知面。請伏正刑。而當妖宦說汝時。予已詳細盤問。殆同侤音。汝儻納正刑侤音乎。萬軾準次後。上曰。萬軾下之。上又下敎曰。罪人庠上之。有防讀問目。又釋以諭之訖。上曰。所謂默識心通。持斧碎首等語。今與載興之所供。相反何也。庠口供訖。上曰。果如汝言。彰善癉惡云者。豈成說乎。庠口供。以爲渠之平生。難以一夜盡招。上命移罪人稍前。又使之高聲以奉。庠口供訖。上曰。書中所云。節節叵測。汝之不參凶疏凶論之跡。何以發明乎。汝之締結匪類之狀。從實直告。庠口供。以爲雲亨非逆種。上曰。有逆賊焉。有小人焉。揭是匪類。而今番參於凶疏。則豈可謂非逆乎。上又下敎曰。豈有如汝士流乎。以汝地處。若不出入於洪奉朝賀家。則汝父豈能自致乎。汝以善變化之人。千百其身。初附於洪奉朝賀。又附於厚謙。而末又以士流自稱。豈有如汝之士流乎。庠口供訖。上曰。俄以問目條件。使之遲晩。則何不遲晩乎。此非當死之遲晩。雖禁推。亦有遲晩。何敢不遲晩乎。仍命勸杖。至第五度。上下敎曰。汝之參於凶論。則昭昭難掩。而至於參疏一節。雖以書札觀之。姑無現露之端。罪人庠姑下之。罪人宗鉉拿來。禁府都事呈囚單。上曰。罪人宗鉉上之。秉模讀問目。又釋以諭之訖。宗鉉口供。請與壽賢面質。上曰。壽賢上之。旣上。上命去蒙頭。與宗鉉面質。上曰。罪人勿使仰瞻帳殿也。宗鉉與壽賢面質後。壽賢口供。以爲不知宗鉉之面目云云。上曰。罪人宗鉉特放。出榻敎上又下敎曰。趙宗鉉使之着笠而出送。上命書傳敎曰。親鞫撤罷。翌日問安勿爲之。又命書傳敎曰。罪人李守鎭金壽賢李萬軾。今當酌處。載興疏事。旣已承款。今則不過捧結案而已。明日本府推鞫。具庠待結末。更當處分。親鞫撤罷。上乘輿還內時。上曰。闕內軍兵沾濕。卽爲解嚴。出駕前下敎上曰。牌房中官罷職。出駕前下敎上還入大內。諸臣以次退出。